钦定古今图书集成/明伦汇编/闺媛典/第023卷 > 皇甫谧叔母任氏
## 钦定古今图书集成/明伦汇编/闺媛典/第023卷 > 皇甫谧叔母任氏

按《晋书皇甫谧传》：“皇甫谧，字士安，幼名静，安定朝那
人，汉太尉嵩之曾孙。出后叔父，徙居新安。年二十不
好学，游荡无度，或以为痴。尝得瓜果，辄进所后叔母
任氏。任氏曰：‘《孝经》云：‘三牲之养，犹为不孝’。汝今年馀
二十，目不存教，心不入道，无以慰我’。因叹曰：‘昔孟母
三徙以成仁，曾妇烹豕以存教，岂我居不择邻，教有
所阙，何尔鲁钝之甚也！修身笃学，汝自得之，于我何有’！”因对之流涕。谧乃感激，就乡人席坦受书，勤力不
怠。居贫，躬自稼穑，带经而农，遂博综典籍百家之言。